„ГЕОГРАФИЯТА В БЪЛГАРСКАТА ЛИТЕРАТУРА“
          [image: ]
За втора година по инициатива на РУО-Пазарджик се провежда образователна игра с ученици от седми клас на тема: Географията в българската литература. В играта участват три отбора от три училища с по пет седмокласници. Участниците предварително знаят единствено, че задачите, върху които ще работят, са формулирани във връзка с изучените в седми клас литературни произведения и природни географски области на България. 
Идеята, от една страна, е да се демонстрира пред учителите възможността да се актуализират, разширяват и проверяват знанията на учениците, като се използва формата – образователна игра, от друга страна, проектът на интегриране на учебно съдържание по двата учебни предмета има по-широк обхват и е ориентиран към обогатяване на общата култура на учениците, формиране на ключови компетентности и постигане на възпитателно въздействие.
[image: ]Водещ на играта е ученик – шестокласникът Тодор Герджиков. Той обявява правилата, поставя задачите, следи времето за изпълнение на всяка от тях и последователността на представяне на отборите, осъществява преходите между отделните етапи.  
Във второто издание на образователната игра участват седмокласници от ОУ „Любен Каравелов“ – гр. Пазарджик (домакини), СУ „Георги Бенковски“ – гр. Пазарджик, Спортно училище – гр. Пазарджик.
        
[image: ][image: ]След емоционално въздействащото изпълнение на песента по текста на стихотворението „Хубава си, моя горо“ на Любен Каравелов водещият се обръща към всички присъстващи – учители и ученици, с думи за България: България е нашият дом. Най-специалното и най-красиво място на света. Тя е онази - първата, голямата любов, която те следва цял живот. Тя е нашето вдъхновение. Обичаш я до смърт, готов си на всичко, само за да поседиш до нея, да вдъхнеш аромата ѝ на рози, да видиш пшеничените ѝ коси, развени от вятъра край морето. Гледа те закачливо и с усмивка. Опиташ ли да се отдалечиш от нея обаче, те следва и мами с аромата на летните си вечери. И ти говори - със словото на Ботев и Вазов, на Йовков и Елин Пелин. Нашепва ти мили слова, разхожда те с Алеко. […] Хиляди думи не стигат, за да опишат нашата Татковина. Думата  България не Ви ли звучи като "Божествена ария". Нима е нужно нещо повече? "Хубава си татковино, име сладко, земя рай, сърце младо и невинно за теб трепка, та играй". Защото България диша с нашите сърца - учениците на България! (Ганка Петрова, учител по български език и литература в ОУ „Л. Каравелов“).
	Играта започва с теглене на плик, в който се съдържат задачите. Автори на задачите и изработили учебните ресурси са учителите: Красимира Петрова и Ганка Петрова – учители по български език и литература, и Мариана Петрова – учител по география и икономика, Петя Сидова – учител по човекът и природата и физика и астрономия.

I кръг
Всеки отбор получава плик, в който са поставени седем цитата (по един от всяка част) от разказа ,,Една българка“ на Иван Вазов, както и карта на България. 
Задачите са:
1. Подредете цитатите според сюжетната последователност в разказа.
2. На обратната страна на картончето с цитата имате по една буква. При правилно подреждане на цитатите ще получите името на населено място, свързано със сюжета на разказа. 
3. На природната карта на България имате поставени три индикатора. Посочете правилното местоположение на полученото селище и да запишете името му на картата.
                         [image: ]   
Време за работа:  5 минути 

II кръг
	Отборите решават кръстословица, която включва въпроси по български език и литература и по география и икономика.
                                     [image: ]

1. Името на разказа, който Иван Вазов написва след пътуване до връх Околчица.
2. Река в България с дължина 368 км., по поречието на която се развива част от действието в разказа ,,Една българка“.
3. Литературен термин, с който се назовава връхната точка на напрежението в сюжетното действие на едно литературно произведение.
4. Вид птица, която се среща в природен парк ,,Витоша“.
5. Плавателен съд, с който баба Илийца преминава Искъра.
6. Българска планина с дължина 550 км.	
7. Литературен похват, използван във втори епизод на  разказа ,,Една българка“.
8. Плато, в което се намира най-високата точка на Дунавската равнина.
	При правилно решаване на кръстословицата в оцветеното поле се получава името на … … (Отечеството ни).
Време за работа: 5 минути
   [image: ][image: ]

Преди последния кръг седмокласникът Александър Благоев рецитира одата ,,Опълченците на Шипка“ на Иван Вазов, а Иван Христов илюстрира избран момент от изучено литературно произведение на Иван Вазов.
                      [image: ]

III кръг
Пред всеки отбор има кутия с предмети – един, свързан с литературно произведение и един – с карта на природните области на България. За трите отбора предметите са различни. Задачата е да изкажат предположение с коя литературна творба са свързани предметите и да отговорят на въпроси. При затруднения отборите имат право на ключови думи по преценка на водещия. 
          [image: ]
[image: Сандък]В бялата кутия е поставен макет, символизиращ топлината на майчиното сърце и уюта на бащиния дом. 
Отборът назовава предмета, произведението, с което го свързва, и неговия автор (огнище, „На прощаване в 1868 г.“, Христо Ботев)
Учениците отговарят на въпросите:
· Кой е родният град на поета революционер Христо Ботев? 
· В  коя природна географска област на България се намира родният град на Христо Ботев?
В кутията има плик, в който е скрито изображение на тази природна област (Краищенско-средногорска). 
             [image: ]
Учениците трябва да я назоват и да поставят изображението на правилното място на  контурната картата на България.
[image: Сандък]В зелената кутия е поставен макет - умален образ на паметника, построен на планински връх, свързан с героичните тридневни битки в Руско-турската освободителна война.
(историческият връх Шипка/ връх Свети Никола в Стара планина, одата „Опълченците на Шипка“, Иван Вазов)
· Кой е върхът и в кое произведение е увековечен? 
· В коя природна географска област се издига този връх?
След назоваването на върха и природната област учениците поставят изображението й на правилното място върху контурната карта на България.
[image: Сандък][image: ]
В червената кутия на нашата игра има две светини, които са пазени като свещени спомени от Родината, с цената на живота. 
(„…една хартия и една дрипа. Хартията беше мемоарът, издаден на 1867 година от Революционния комитет. Дрипата беше къс от вето знаме; на него бяха останали само думите „…или смърт!“; повестта „Немили-недраги“, Иван Вазов)
· Кой герой завещава тези предмети и на кого?
· Кой герой от произведението има важна мисия и среща с Левски на българска земя?  В кой град се осъществява срещата? 
Учениците отговарят последователно на поставените въпроси, назовават град Русе, определят към коя природна област на България принадлежи и поставят съответното изображение  на природната област на мястото върху  контурната карта на България.
Време за работа и представяне: 5 минути и по 5 минути за представяне на отбор
     [image: ]
             Изпълнението на всяка от задачите се оценява от жури в състав: Радослава Велева – учител по български език и литература, и Парашкева Роглева – учител по география и икономика, в I ОУ „Св. Климент Охридски“ – гр. Пазарджик.
                 [image: ]
	Членовете на журито не поставят точки, а коментират верността, точността, изчерпателността на отговорите в контекста на определението образователна към думата игра.
	За всички – участници и гости, е подготвена една финална задача: създаване на неримувано петстишие - за географски  обект или за литературен образ, герой от произведение. 
· Първи ред: съществително име;
· Втори ред: две прилагателни имена, свързани с посоченото съществително име;
· Трети ред: три глагола, отнасящи се до съществителното име от първия ред;
· Четвърти ред: фраза/изречение, което се отнася за съществителното име от първия ред;
· Синоним или обобщаваща дума, свързана със съществителното име от първия ред.
	След като участниците прочитат своите петстишия, ученикът Иван Христов показва илюстрацията си на Черепишкия манастир, а водещият се обръща отново към всички с думите: Дойде краят на нашата разходка из българската литература и географията. Дано сме успели да Ви  докоснем с нашето вдъхновение и младежки плам! Защото всички ние обичаме България – планините и горите й, Химна, който ни  кара да настръхваме всеки път, щом го чуем. Българския език, без който не можем  да си представим и един  ден. Нека пазим своя роден език чист и неопетнен като знамето на Райна, Караджата, на Ботев и Левски, знамето на  Странджата! Приятелите – искрени и всеотдайни. Бащиния дом – с вечно отворена врата, бащиното огнище с аромат на вкусните гозби на мама. Нейния топъл скут. Къщата на село – с баба и дядо, които засияват, щом ни видят. Народната ни музика, която ехти в Космоса. Защото всичко това е Свобода! Бъдете свободни и не забравяйте корените си! Защото всички хора на Земята биха искали:
[image: ]Да имат в земите си Искър
и зелените Родопски плата.
Конете си с вода да напият,
с бистра, планинска вода
и да обгърнат с поглед ония
тъй прекрасни райски места,
които Бог създавал с любов
от Пирин до Балкана-Стария.
Сетне с Божи, благ благослов
нарекъл земята България.
И населил по тези земи
Българи – пазачи на Рая –
твоите и моите деди-
от началото на рая -до края.
	
	В хармонично единство с тези послания е и изпълнението на „Песен за България“ от Божидара Ангелова от IVА клас.
Водещият: Обичаме България без значение къде сме, нека никога да не забравяме, че в сърцето ни е изписано – БЪЛГАРИ! В навечерието на светлия християнски празник – Възкресение Христово, пожелавам на Вас и Вашите семейства здраве, любов и благополучие!
Нека отворим  сърцата си за състраданието и силата на прошката, да вярваме в доброто и да правим добро! Защото Планетата ни спешно се нуждае от миротворци, от разказвачи на приказки, от обичащи хора за създаването на един по-добър свят! За да я има България!
Поздрав към присъстващите и връчване на награди (диплом за участие в образователната игра, книга „Иван Вазов. Разкази“ и тематичен книгоразделител) за учениците и техните учители от началника на РУО-Пазарджик – г-жа Албена Димитрова.
                      [image: ]Книгоразделителят


           [image: ][image: ]             
[image: ][image: ]Думи на благодарност към учениците и учителите и от директора на ОУ „Любен Каравелов“ – гр. Пазарджик (домакин на събитието). 
Още вълнуващи моменти, запечатни в снимки:

	Сред гостите на събитието е г-жа Ваня Апостолова – бивш старши експерт по обществени науки и гражданско образование, с която е реализирана образователната игра през март 2024 година.

    [image: ]
Финалът – успешен, удовлетворяващ, вдъхновяващ
   [image: ]

